Γουλιέλμος Κάβεντις, 1ος κόμης του Ντέβονσιρ

Ο Γουλιέλμος Κάβεντις, 1ος κόμης του Ντέβονσιρ, αγγλ.: William Cavendish, 1st Earl of Devonshire (27 Δεκεμβρίου 1552 – 3 Μαρτίου 1626) ήταν Άγγλος ευγενής, πολιτικός και αυλικός.

 Νεανική ζωή 
Ο Γουλιέλμος Κάβεντις ήταν ο 2ος γιος του σερ Γουλιέλμου Κάβεντις και της Μπες του Χάρντγουικ. Μετά το τέλος του πατέρα του και τον 2ο γάμο της μητέρας του με τον σερ Γουλιέλμο Σαιντ Λω, αυτός και ο μεγαλύτερος αδελφός του Ερρίκος στάλθηκαν στο Ήτον .  Στη συνέχεια εισήλθε στο Κολλέγιο Κλερ του Κέιμπριτζ το 1567, περίπου την εποχή του 3ου γάμου της μητέρας του με τον Γεώργιο Τάλμποτ 6ο κόμη του Σρούσμπερυ, και έγινε δεκτός στο Γκρέυ'ς Ινν το 1572, για να ολοκληρώσει την εκπαίδευσή του.  Ο Σρούσμπερυ είχε υποσχεθεί σημαντικά ποσά στον Κάβεντις και τον μικρότερο αδελφό του Κάρολο, όταν θα έφθαναν τα 21. Αντί αυτού, ο Σρούσμπερυ συμφώνησε το 1572 ότι ο Γουλιέλμος και ο Κάρολος θα κληρονομούσαν τις γαίες, που η Μπες είχε φέρει στον γάμο. 

 Σταδιοδρομία 
Μέχρι το 1584 η μητέρα του είχε αγοράσει γη αξίας 15.900 λιρών γι' αυτόν, και η θέση του ως ειρηνοδίκη στο Ντέρμπισιρ σήμαινε ότι διορίστηκε στην quorum.  Ο γάμος της μητέρας του είχε διαλυθεί μέχρι τότε, και ο Κάβεντις ενεπλάκη σε ένοπλη σύγκρουση με το Σρούσμπερυ για την κληρονομιά του.  Ήταν βουλευτής του Λίβερπουλ το 1586, και του Νιούπορτ (Κορνουάλη) το 1588. Η έλλειψη προηγούμενων δεσμών του με κάποιο από τα δύο μέρη, υποδηλώνει ότι προτάθηκε από προστάτες, που υποστήριξαν την υπόθεσή του εναντίον του θετού πατέρα του.  Διορίστηκε υψηλός Σερίφης του Ντέρμπισιρ για το 1595. 

Χρίστηκε βαρόνος Κάβεντις του Χάρντγουικ το 1605, χάρη στις παραστάσεις της ανιψιάς του, Αρμπέλα Στιούαρτ.  Κληρονόμησε το μεγαλύτερο μέρος της γης της μητέρας του το 1608, και αγόρασε το Τσάτσγουορθ από τον μεγαλύτερο αδελφό του Ερρίκο τον επόμενο χρόνο.  Απέκτησε περαιτέρω περιουσία, όταν ο Ερρίκος απεβίωσε άτεκνος το 1616. 

Συμμετείχε στον αποικισμό των Βερμούδων και η ενορία Ντέβονσιρ πήρε το όνομά του. Ήταν επίσης υποστηρικτής του αποικισμού της Βιρτζίνια.  Επένδυσε επίσης στην Εταιρεία Ρωσίας, στην Εταιρεία Σόμερς Άιλαντ και στην Εταιρεία Βορειοδυτικού Περάσματος, και πολύ μεγάλα, αλλά επιτυχημένα κεφάλαια στην Εταιρεία Ανατολικών Ινδιών. 

Χρίστηκε κόμης του Ντέβονσιρ στις 7 Αυγούστου 1618, ενώ η αυλή διέμενε στο παλάτι του επισκόπου του Σόλσμπερυ.  Αναφέρεται ότι πλήρωσε 10.000 λίρες για τον τίτλο. 

 Το τέλος και η κληρονομιά 
Απεβίωσε στις 3 Μαρτίου 1626, και τάφηκε στην εκκλησία του Αγίου Πέτρου στο Έντενσορ.  Ο 1ος κόμης του Ντέβονσιρ και ο αδελφός του Ερρίκος (απεβ. 1616) τιμώνται μέσω του Μνημείου Κάβεντις μέσα στην εκκλησία, ένα μεγαλοπρεπές εκκλησιαστικό μνημείο των αρχών του 17ου αι.

 Οικογένεια 
Η 1η του σύζυγος ήταν η Άννα Κίγλυ, κόρη του Ερρίκου Κίγλυ από το Κίγλυ του Γιόρκσιρ, π. στις 21 Μαρτίου 1580.  Απέκτησαν τρεις γιους και τρεις κόρες, συμπεριλαμβανομένων:
 Γουλιέλμος, 2ος κόμης του Ντέβονσιρ (π. 1590 - 1628)
 Φραγκίσκη (π. 1593 – 1613), παντρεύτηκε τον Γουλιέλμο Μέιναρντ 1ο βαρόνο Μέιναρντ
 Γιλβέρτος, στον οποίο αποδίδεται η συγγραφή του βιβλίου «Horae Subsecivae» (βλ. Γκρέυ Μπρύτζες 5ος βαρώνος Τσάντος), απεβ. νέος.
 Ιάκωβος, απεβίωσε σε βρεφική ηλικία

Η 2η σύζυγος του Κάβεντις ήταν η Ελισάβετ, κόρη του Εδουάρδου Μπόουτον του Κούστον, στο Γουόρικσιρ, (χήρα του σερ Ριχάρδου Γουόρτλεϋ του Γουόρτλεϋ, στο Γιόρκσιρ,  με τον οποίο είχε αποκτήσει έναν γιο, τον Ιωάννη, ο οποίος χρίστηκε ιππότης του Μπαθ, όταν ο πρίγκιπας Κάρολος χρίστηκε πρίγκιπας της Ουαλίας το 1618). Αυτός απεβίωσε χωρίς απογόνους στις 18 Ιανουαρίου 1619. 

 Παραπομπές 

 Εξωτερικοί σύνδεσμοι 


Κατηγορία:Οικογένεια Κάβεντις